
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas locekļi Gints Kļaviņš kā patērētāju interešu pārstāvis un Gints Peičs kā komersantu interešu pārstāvis,
izskatīja rakstveida procesā strīdu starp patērētāju un sabiedrību saistībā ar iegādātu datoru.
No lietas materiāliem izriet, ka patērētāja 2025. gada 21. novembrī sabiedrības veikalā iegādājās portatīvo datoru Apple MacBook Air 13,6 Retina M4 16GB 256GB SSD. Pēc aptuveni vienas nedēļas lietošanas patērētāja konstatēja, ka dators ikdienas lietošanas laikā (darbs ar e-pastu, interneta pārlūkošana un dokumentu sagatavošana) izlādējas 3–4 stundu laikā, kā arī lietošanas laikā pārmērīgi sakarst. Ņemot vērā preces aprakstā norādīto informāciju par akumulatora darbības ilgumu līdz 18 stundām, patērētāja uzskatīja, ka prece neatbilst līguma noteikumiem.
2025. gada 29. novembrī patērētāja vērsās pie sabiedrības ar prasību apmainīt preci pret līguma noteikumiem atbilstošu preci. Sabiedrība informēja patērētāju, ka precei defekti nav konstatēti un prasība par preces maiņu netiek apmierināta.
Sabiedrība lietā ir sniegusi skaidrojumu, norādot, ka autorizētais servisa centrs veica preces diagnostiku, kuras laikā ražošanas defekti netika konstatēti, baterijas maksimālā kapacitāte bija 100 %, un testēšanas laikā viena uzlāde nodrošināja darbību līdz aptuveni 10 stundām. Sabiedrība uzskata, ka prece atbilst ražotāja specifikācijām, savukārt faktiskā baterijas darbības ilguma samazinājums ikdienas lietošanā ir atkarīgs no lietošanas paradumiem un iestatījumiem, tādēļ preces maiņa vai pirkuma līguma atcelšana nav pamatota.
Komisija, izvērtējot lietā esošos apstākļus un pievienotās fotogrāfijas, skaidro, ka datora baterijas darbības ilgums ir atkarīgs no lietotajām programmām, kā arī no ekrāna un klaviatūras apgaismojuma intensitātes. No pievienotajiem ekrānšāviņiem Komisija secina, ka tiek izmantota arī hotspot funkcija, kas būtiski palielina enerģijas patēriņu un attiecīgi samazina baterijas darbības ilgumu. Tāpat konstatējams, ka datoram ir nepieciešami programmatūras atjauninājumi, un to neveikšana var ietekmēt ierīces veiktspēju un energoefektivitāti, tostarp baterijas darbības ilgumu.
Komisija norāda, ka ražotāja norādītais baterijas darbības ilgums ir sasniedzams optimālos lietošanas apstākļos, proti, pie minimālas slodzes, ierobežotas fona procesu aktivitātes un minimāla ekrāna apgaismojuma. Savukārt intensīvas lietošanas gadījumā, tostarp izmantojot energoietilpīgas funkcijas, baterijas darbības ilgums objektīvi samazinās.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu, pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes dienā. Tādējādi sabiedrība ir atbildīga par ražošanas defektiem, bet tai nav pienākums izpildīt patērētāja prasību, ja defekts nav konstatējams.
Komisija secina, ka datoram nav konstatējama neatbilstība līguma noteikumiem. Datora baterijas darbības ilgums ir atkarīgs no lietošanas paradumiem un ierīces konfigurācijas.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu, 28.pantu

nolemj:

noraidīt patērētājas prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

